b'\n_START_ARTICLE_\nAuteuil\n_START_PARAGRAPH_\nAuteuil ([ot\xc3\xb8j]) on entinen kunta Seinen departementissa Ranskassa, nykyisin Pariisin 16. arrondissementtiin kuuluva kaupunginosa Pariisin l\xc3\xa4nsilaidalla l\xc3\xa4hell\xc3\xa4 Bois de Boulognea.\n_START_SECTION_\nNimen alkuper\xc3\xa4\n_START_PARAGRAPH_\nAuteuilin nimen alkuper\xc3\xa4 on kiistanalainen. Sen latinankielinen alkumuoto on ollut Autholium, joka on mahdollisesti yhdistetty latinan sanoista altus, joka merkitsee korkeaa, ja galliankielisest\xc3\xa4 sanasta ialo, joka merkitsee paikkaa, erityisesti aukeaa paikkaa mets\xc3\xa4n keskell\xc3\xa4.\n_START_SECTION_\nNigeonin l\xc3\xa4hde  (623\xe2\x80\x931108)\n_START_PARAGRAPH_\nVuonna 623 Bertrand du Mans, piispaksi nimitetty Poitiers\'n magnaatin poika, joka omisti Nigeonin talon nykyisen Place du Trocad\xc3\xa9ron paikalla, mainitsi testamentissaan Fontainette (Fontanium) -nimisen paikan, joka tarkoitti nykyist\xc3\xa4 Auteuili\xc3\xa4 ja siell\xc3\xa4 sijainnutta l\xc3\xa4hdett\xc3\xa4._NEWLINE_28. helmikuuta 717, Kilperik II:n hallitsijakaudella Pariisin l\xc3\xa4nsipuolella sijainnut laaja mets\xc3\xa4, For\xc3\xaat du Rouvray (Rubridum sylva), joka ulottui nykyisen Place de la Concorden paikkeilta Bois de Boulogneeen saakka, jaettiin l\xc3\xa4\xc3\xa4nityksin\xc3\xa4 Saint-Denis\'n basilikan ja Sainte Genevi\xc3\xa8ven luostarin kesken._NEWLINE_Vuonna 1060 Henrik I j\xc3\xa4lleenrakennutti Saint-Martin des Champsin luostarin, jonka viikingit olivat h\xc3\xa4vitt\xc3\xa4neet, sek\xc3\xa4 Sainte Genevi\xc3\xa8ven luostarin. Viimeksi mainittulle rakennettiin uusi kirkko luostarille kuuluneella alueella, joka tuolloin ulottui Auteilist\xc3\xa4 Montmartrelle saakka. Sen j\xc3\xa4lkeen kun Vilhelm Valloittaja vuonna 1069 oli h\xc3\xa4vitt\xc3\xa4nyt Le Mansin, jossa oli puhjennut kapina, nykyisen Auteuilin alue kuului uudelle Becin luostarille, joka Canterburyn arkkipiispa Anselmin ansiosta oli tullut yhdeksi Normandian huomattavimmista luostareista.\n_START_SECTION_\nAuteuilin kartano vuodesta 1109\n_START_PARAGRAPH_\nVuonna 1109 Saint Genevi\xc3\xa8ven luostarin tuomiokapitulin rikkaat ja mahtavat kaniikit luovuttivat ilmeisist\xc3\xa4 maantieteellisist\xc3\xa4 syist\xc3\xa4 Notre Dame du Becin luostarille Gamillyn ja muut alueet, joita heill\xc3\xa4 oli Normandiassa Vernonin seudulla.  Vastikkeeksi he saivat kaiken, mink\xc3\xa4 englantilaiset omistivat Pariisissa, kuten viinitarhat sek\xc3\xa4 Auteuilin alueen._NEWLINE_Vaihtokauppa tehtiin hetkell\xc3\xa4, jolloin Capet-sukuinen kuningas Filip I oli juuri syrj\xc3\xa4ytetty vallasta ja valtaistuimesta kilpailivat Blois-sukuinen Thibault IV Suuri, joka oli Vilhelm Valloittajan pojanpoika ja Englannin my\xc3\xb6hemm\xc3\xa4n kuningas Tapanin vanhempi veli, sek\xc3\xa4 Ludvig VI, jonka valtaanp\xc3\xa4\xc3\xa4sy\xc3\xa4 h\xc3\xa4nen velipuolensa Philippe de Montlh\xc3\xa9ry ei voinut hyv\xc3\xa4ksy\xc3\xa4. Kansleri \xc3\x89tienne de Garlande toimi tuolloin tosiallisena vallank\xc3\xa4ytt\xc3\xa4j\xc3\xa4n\xc3\xa4. Seuraavana vuonna h\xc3\xa4net nimitettiin Sainte Genevi\xc3\xa8ven luostarin tuomiokapitulin tuomiorovastiksi. T\xc3\xa4ss\xc3\xa4 toimessaan h\xc3\xa4n tuki my\xc3\xb6s Pierre Ab\xc3\xa9lardia, joka perusti Pariisiin koulun, josta sai alkunsa Pariisin yliopisto. Sainte-Genevi\xc3\xa8ven luostarin apotit tulivat Auteuilin l\xc3\xa4\xc3\xa4ninherroiksi, mutta sen tuottamat tulot luovutettiin prebendoina yhdelle luostarin tuomiokapitulin kaniikeista, mahdollisesti h\xc3\xa4nen palkitsemisekseen alueen hankinnasta, sill\xc3\xa4 t\xc3\xa4m\xc3\xa4 prebenda lakkautettiin pian silloisen saajansa kuoleman j\xc3\xa4lkeen vuonna 1162._NEWLINE_Kartanotalous pysyi alueella voimassa Ranskan vallankumoukseen saakka. Alun perin Auteuilin kartanon maat k\xc3\xa4sittiv\xc3\xa4t my\xc3\xb6s melkein koko nykyisen Boulogne-Billancourtin maat \xc3\x8ele de S\xc3\xa8vres mukaan luettuna; sen rajana Saint-Cloud\'ta vastaan oli nykyinen Rue de Billancourt. L\xc3\xa4nness\xc3\xa4 kartanon maat k\xc3\xa4sittiv\xc3\xa4t my\xc3\xb6s nykyisen Bois de Boulognen ja sen osan Neuilly-sur-Seine\xc3\xa4kin, jossa Ch\xc3\xa2teau de Madrid sijaitsee. Maallinen valta siell\xc3\xa4 samoin kuin Issyss\xc3\xa4 ja Vanvesissa uskottiin Passyn l\xc3\xa4\xc3\xa4ninherroille, jotka huolehtivat verojen kannosta Sainte-Genevi\xc3\xa8ven luostarille. T\xc3\xa4m\xc3\xa4 alue johon my\xc3\xb6s Auteuil kuului, oli allodi nimet\xc3\xa4\xc3\xa4n fief Beaudoin; nimi johtuu todenn\xc3\xa4k\xc3\xb6isesti normandialaisesta l\xc3\xa4\xc3\xa4ninherrasta, jolta Sainte-Genevi\xc3\xa8ven apotit saivat oikeutensa alueeseen vuoden 1109 sopimuksella.\n_START_SECTION_\nKartanon maiden lohkominen ja vuokraaminen (1110-1191)\n_START_PARAGRAPH_\nPariisin Sainte-Genevi\xc3\xa8ven luostarin apotit rakensivat tuomiorovasti \xc3\x89tienne de Garlanden johdolla rakensivat Fontainetteksi kutsutulle paikalle l\xc3\xa4hteen luo talon lepo- ja oleskelupaikaksi sairaille. T\xc3\xa4m\xc3\xa4n rahoittamiseksi he vuokrasivat Saint Germain le Rondin luostarille uuden seurakunnan alueen etel\xc3\xa4osan, Billancourtin ja Les Longs Pr\xc3\xa9s\'n._NEWLINE_Vuonna 1134 kuningatar Ad\xc3\xa9la\xc3\xadde Savoijilainen erotti Auteuilista Menuls\'in tilan l\xc3\xa4hell\xc3\xa4 Saint-Cloud\'ta luovuttaakseen sen uudelle Montmartren luostarille. Vuonna 1330 se yhdess\xc3\xa4 nykyisen Longchampin hippodromin paikalla sijainneen peltomaan kanssa muodostettiin Boulognen seurakunnaksi. Billancourtin tilan asukkaat nykyisen Rue du Vieux-Pont-de-S\xc3\xa8vresin etel\xc3\xa4puolella j\xc3\xa4iv\xc3\xa4t Auteuilin seurakuntaan. Auteuilin keskus j\xc3\xa4i pian t\xc3\xa4ysin erilleen uudesta naapuriseurakunnasta ja my\xc3\xb6s Billancourtista, sill\xc3\xa4 v\xc3\xa4liss\xc3\xa4 olivat Rouvren mets\xc3\xa4t, josta seurakunnat kiisteliv\xc3\xa4t kuninkaan kanssa. Mets\xc3\xa4n etel\xc3\xa4reuna kulki nykyisten Rue du Chemin-Vertin ja Rue Denfert-Rocheraun kohdalla. Osa mets\xc3\xa4st\xc3\xa4 on my\xc3\xb6hemmin muutettu rakennusmaaksi, mutta sen j\xc3\xa4ljell\xc3\xa4 oleva osa on nykyinen Bois de Boulogne._NEWLINE_Vuonna 1150 Chaillyn tilan omistaja Arnold ja h\xc3\xa4nen vaimonssa Aveline lahjoittivat Billancourtin l\xc3\xa4nsiosassa l\xc3\xa4hes 100 hehtaarin alueen uudelle Saint Victor des Champsin luostarille.\n_START_SECTION_\nAuteuilin seurakunnan alkuvaiheet\n_START_PARAGRAPH_\nVuonna 1192 apulaispiispa Maurice de Sully my\xc3\xb6nsi Auteuilille itsen\xc3\xa4isen seurakunnan alueen. Sainte-Genevi\xc3\xa8ven luostarin tuomiokapituli sai siell\xc3\xa4 1200-luvulla vallan my\xc3\xb6s maallisissa kuten oikeus- ja poliisiasioissa._NEWLINE_Muiden Ranskan keskiaikaisten kuntien tavoin my\xc3\xb6s Auteuiliin perustettiin alueen hallintoa johtaneen m\xc3\xa4\xc3\xa4rin virka. Vuonna 1226 m\xc3\xa4\xc3\xa4ri sai oikeuden peri\xc3\xa4 asukkailta vuotuista veroa luontaistuotteina, kuusi setier\'t eli hieman alle 10 kilogrammaa ruista. Annettiin useita s\xc3\xa4\xc3\xa4d\xc3\xb6ksi\xc3\xa4, joiden tarkoituksena oli varmistaa luostarille vuokratulot osittain luonnossa, osittain rahana, ja vuonna 1243 ne olivat kaikkiaan suunnilleen 2000 livre\xc3\xa4._NEWLINE_Vuonna 1247 Ludvig IX Pyh\xc3\xa4n hallitsijakaudella seurakunnan alueella lakkautettiin maaorjuus, l\xc3\xa4hes sata vuotta myhemmin kuin esimerkiksi l\xc3\xa4heisess\xc3\xa4 Saint-Denis\'n seurakunnassa. Entiset maaorjat joutuivat kuitenkin suorittamaan maksun vapautumisestaan._NEWLINE_Aatelittomat maanviljelij\xc3\xa4t joutuivat silti edelleen suorittamaan p\xc3\xa4iv\xc3\xa4t\xc3\xb6it\xc3\xa4 Boulognessa sijainneella 22 arpentin eli melkein 10 hehtaarin laajuisella viinitilalla, jonne Chemin des Plantes ("Kasvien tie") johti Auteuilist\xc3\xa4 nykyisen Bois de Boulognen halki.\n_START_SECTION_\nSatavuotisesta sodasta Ranskan vallankumoukseen\n_START_PARAGRAPH_\nPitkittyneen satavuotisen sodan j\xc3\xa4lkeen Ranskan maatalous oli lamaantunut ja monet tilat autioina. Mustasta surmasta hengiss\xc3\xa4 selvinneet pakenivat pikkukaupunkeihin. Vuonna 1413 puhjenneen cabochienien kapinan j\xc3\xa4lkeen h\xc3\xa4vitettiin my\xc3\xb6s Seinen kalasatamat ja Pariisin porvarien omistamat, kaupungin ulkopuolella sijainneet kalansuolaamot. Sainte-Genevi\xc3\xa8ven luostari joutui luopumaan etuoikeuksistaan ja vuokratuloistaan, ja sen oli turvauduttava pitk\xc3\xa4aikaisiin arentisopimuksiin saadakseen ty\xc3\xb6voimaa. Auteuilin voitiin todeta menett\xc3\xa4neen 99,9975\xc2\xa0% arvostaan, kun luostari luovutti siihen liittyneet oikeutensa 12 livren hinnasta.  Vuonna 1426 luostari vuokrasi Billancourtin Guillaume le Muet\'lle._NEWLINE_Samaan aikaan kun Boulognen kalansuolaamot h\xc3\xa4vitettiin, Auteuil v\xc3\xa4lttyi h\xc3\xa4vitykselt\xc3\xa4, vaikkei sill\xc3\xa4 ollut suojamuureja, ja sen maaseutumainen luonne s\xc3\xa4ilyi ainakin viel\xc3\xa4 Troyesin rauhan aikana, kun Pariisin luostarien apotit karkotettiin Loiren toiselle puolelle Bourgesiin. Billancourtin tila sai uuden vuokraajan, ja sen pa\xc3\xa4rakennusta ymp\xc3\xa4r\xc3\xb6iv\xc3\xa4t riihi, kanala, kyyhkyshuone, vihannes- ja hedelm\xc3\xa4tarha ja muita puutarhoja sek\xc3\xa4 kaikkia n\xc3\xa4it\xc3\xa4 edfelleen laajat laidunmaat.  Sinne perustettiin my\xc3\xb6s suolaamo, jossa k\xc3\xa4siteltiin sek\xc3\xa4 sianlihaa ett\xc3\xa4 kalaa. Tilaan kuuluneissa kahdessa saaressa (\xc3\x8ele de Billancourt ja \xc3\x8ele de Longueignon, jotka nykyisin yhdess\xc3\xa4 muodostavat \xc3\x8ele Saint-Germainin) oli ep\xc3\xa4ilem\xc3\xa4tt\xc3\xa4 kalastajien veneit\xc3\xa4._NEWLINE_Vuoteen 1550 menness\xc3\xa4 Henrik II aitasi Bois de Boulognen, sulki l\xc3\xa4hiseudun asukkailta p\xc3\xa4\xc3\xa4syn sinne ja rakensi mets\xc3\xa4stysretki\xc3\xa4\xc3\xa4n varten sen keskelle Ch\xc3\xa2teau de la Muetten. Auteuilin l\xc3\xa4\xc3\xa4ninherrana oli valtionrahaston hoitaja Raoul Moreau, joka omisti my\xc3\xb6s Thoiryn ja Grosbois\'n linnat._NEWLINE_P\xc3\xa4rttyliny\xc3\xb6n veril\xc3\xb6ylyn tuloksena yli 1800 ruumista kulkeutui jokea my\xc3\xb6ten Auteuiliin saakka. Auteuil muodostui kuitenkin 1500-luvun lopulla hugenottien turvapaikaksi, ja yli 10 prosenttia sen asukkaista oli protestantteja, heid\xc3\xa4n joukossaan paikkakunnan m\xc3\xa4\xc3\xa4rikin, Macheco._NEWLINE_Auteuil oli viel\xc3\xa4 1600-luvulla pieni kyl\xc3\xa4. Se tuli  tunnetuksi monien kirjailijoiden kes\xc3\xa4n\xc2\xadvietto\xc2\xadpaikkana. Ensimm\xc3\xa4isten joukossa sinne asettuivat  Moli\xc3\xa8re ja Nicolas Boileau. He kuuluivat Parnasse d\'Auteuil -nimiseen seuraan, joka kokoontui Auberge du Mouton noir -nimisess\xc3\xa4 majatalossa Rue d\'Auteuilin varrella. My\xc3\xb6hemminkin siell\xc3\xa4 ovat asuneet kes\xc3\xa4isin muun muassa B\xc3\xb6rne ja Thiers._NEWLINE_Vuonna 1672 Auteuilin pohjoisosa \xc3\x89glise Notre Dame de l\'Annonciation erotettiin omaksi seurakunnakseen, joka sai nimen Passy.\n_START_SECTION_\nPariisin alueliitos 1860\n_START_PARAGRAPH_\nKes\xc3\xa4kuussa 1859 annetulla lailla Pariisiin liitettiin kaikki Thiersin puolustusmuurin sis\xc3\xa4puoliset alueet. T\xc3\xa4ll\xc3\xb6in my\xc3\xb6s Auteuilin kunta lakkautettiin. Muurin sis\xc3\xa4puolinen alue, joka k\xc3\xa4sitti hieman alle puolet kunnan entisest\xc3\xa4 alueesta, liitettiin Pariisin uuteen 16. arrondissementtiin. Muurin ulkopuolella sijainnut osa, joka oli harvemmin asuttu, sen sijaan liitettiin Boulognen kuntaan._NEWLINE_Pariisin 16. arrondissementti k\xc3\xa4sitt\xc3\xa4\xc3\xa4 Auteuilin ja Passyn kunnista Pariisiin vuonna 1860 liitetyt alueet sek\xc3\xa4 Pariisiin jo ennest\xc3\xa4\xc3\xa4n kuuluneen Chaillot\'n kaupunginosan. Liitoksen yhteyess\xc3\xa4 se jaettiin nelj\xc3\xa4\xc3\xa4n kaupunginosaan (quartier): Auteuil, Muette, Porte-Dauphine ja Chaillot.\n_START_SECTION_\nNykyinen Auteuil\n_START_PARAGRAPH_\nNykyinen Auteuilin kaupunginosa k\xc3\xa4sitt\xc3\xa4\xc3\xa4 vain osan entisen Auteuilin kunnan alueesta.  Se rajoittuu id\xc3\xa4ss\xc3\xa4 Seineeen, l\xc3\xa4nness\xc3\xa4 Bois de Boulogneeen._NEWLINE_Auteuil on tullut tunnetuksi erityisesti varakkaiden asuntoalueena. Sen keskeinen aukio Place d\'Auteuil ja sielt\xc3\xa4 alkava katu Rue d\'Auteuil ovat s\xc3\xa4ilytt\xc3\xa4neet vanhan kyl\xc3\xa4m\xc3\xa4isen luonteensa, mutta muutoin Auteuil on tullut tunnetuksi modernista luksusarkkitehtuurista._NEWLINE_Auteuilin n\xc3\xa4ht\xc3\xa4vyyksiin kuuluvat Le Corbusier\'n 1920-luvulla suunnittelevat modernit rakennukset Villa La Roche ja Villa Jeanneret. Nykyisin niiss\xc3\xa4 toimii s\xc3\xa4\xc3\xa4ti\xc3\xb6 Fondation Le Corbusier, joka j\xc3\xa4rjest\xc3\xa4\xc3\xa4 luentoja Le Corbusier\'n tuotannosta._NEWLINE_Auteuiliss\xc3\xa4 on my\xc3\xb6s Claude Monet\'n taidetta esittelev\xc3\xa4 museo Mus\xc3\xa9e Marmottan Monet._NEWLINE_Auteuilin kautta kulkevat Pariisin metron linjat 9 ja 10 sek\xc3\xa4 RER-linja C.'